Najlepša hvala in seveda najprej en lep pozdrav.
Slovenija brez izboljšanja infrastrukture ne bo uspešnejša
država in Slovenci širom Slovenije mi večkrat povedo, kako pomembni
so za njih infrastrukturni projekti in tudi to, kako pomembna sta ta dva
velika ključna infrastrukturna projekta, proga Divača – Koper in tretja razvojna os,
in zato sem vesela, da lahko danes povem
da je vlada potrdila poroštveni zakon za progo
Divača – Koper in za del tretje razvojne osi.
Izvedba teh projektov pomeni, da Slovenija ohranja pomen svoje
geostrateške lege, pomeni, da bomo okrepili Luko Koper,
da bomo s tem okrepili slovensko gospodarstvo in
verjetno zagotovili dodatna oziroma nova delovna mesta.
Seveda bomo s projektom Divača – Koper pomagali tudi okolju,
več tovornjakov bomo dali na vlake, kar pomeni manj izpustov in manj
zastojev na naših avtocestah. Pri tretji razvojni osi pa to pomeni,
da bomo del Slovenije, Koroško, končno povezali z našim glavnim
mestom in tako omogočili celovit razvoj naše države.
Mogoče nekaj podatkov: poroštvo za drugi tir, za progo
Divača – Koper, je omejeno na 417 milijonov evrov. Rok odplačila
kredita je lahko od 15 do 37 let, moramo pa ta kredit dokončno odplačati
leta 2063 in, tako kot predvideva zakon o drugem tiru tudi koncesijo.
Poroštvene pogodbe bo, ko bodo usklajene, podpisal minister za finance,
želim pa še enkrat poudariti, da so viri za odplačilo posojil že zagotovljeni,
se že pobirajo. To so višja cestnina, dodatna taksa na pretovor in zvišana
uporabnina na naših železnicah. Prepričana sem, da ni prav nobene
skrbi, da bi bilo to poroštvo v prihodnosti kadar koli vnovčeno.
Pa mogoče še podatek: podjetje 2TDK je od ustanovitve
dalje del sektorja države, tako da se zaradi tega poroštva
in tudi te investicije podatki sektorja države ne bodo nič
izboljšali ali poslabšali. Glede tretje razvojne osi,
sem že na začetku povedala, da je v tem trenutku v predlogu
zakona, ki gre v Državni zbor, vključen del tretje razvojne osi.
To so odseki, ki imajo potrjen investicijski program.
Na severnem delu odsek od Velenja do Slovenj Gradca
in na južnem delu odsek Novo mesto – vzhod do Osredka.
Skupna višina poroštva, maksimalna višina poroštva
po tem predlogu je 360 milijonov evrov.
Rok odplačila: do 25 let so lahko pogodbe sklenjene
in maksimalni datum oz. rok, kdaj mora biti ta kredit odplačan,
je leto 2055, zaradi koncesijske pogodbe, ki jo ima država z Darsom.
Tudi za to poroštvo sem prepričana, da ni
niti najmanjše možnosti, da bi to poroštvo bilo kadar koli vnovčeno.
Statistični urad je zelo jasno podal svoje mnenje, da ta zakon oziroma
novo poroštvo ni razlog, da bi Dars spremenil status in sodil pod sektor država.
Dars je sedaj izven sektorja države, se pravi, ta zakon ni razlog, da bi
se to spremenilo. Dejstvo pa je, da je Dars že nekaj časa pod
drobnogledom in da evropski statistični urad Eurostat spreminja
metodologijo, ne samo za Slovenijo, ampak za vse in skladno s to spremembo
metodologije bomo morali tudi v naši državi skupaj z Eurostatom
ponovno pogledati, kako in kaj je s temi pravnimi subjekti, ki danes
ne sodijo v sektor država. Prepričana sem, da je prav,
da je Dars izven sektorja države in tudi za to poroštvo sem zelo zelo
prepričana, da nikoli ne bo vnovčeno. Mogoče samo številke za zadnjih pet let
poslovanja družbe Dars: lani je bil njegov dobiček
več kot 150 milijonov evrov, leta 2018 140 milijonov evrov,
leta 2016 102 milijona evra, leta 2015 60 milijonov evrov in
leta 2014 70 milijonov evrov. Mislim, da je iz teh številk več kot
jasno, da je Dars finančno stabilna družba in da res ni nikakršnih problemov
ali pomislekov, da svojih obveznosti ne bi mogel izpolnjevati.
Tako kot sem rekla, vesela sem, da je vlada danes potrdila poroštveni zakon.
Seveda nas v Državnem zboru še čaka pot sprejemanja. Ta zakon
gre v postopek po redni poti, torej ne bomo nič hiteli, vse faze
v Državnem zboru bomo oddelali zelo transparentno in tudi v DZ pričakujem
tako rekoč soglasno podporo, če je tistim, ki so velikokrat
glasni, res do tega, da se ta dva projekta zgradita. Na koncu lahko
samo še rečem, da bom tudi v prihodnje dala vse od sebe,
da se bodo infrastrukturni projekti, še posebej veliki infrastrukturni projekti
gradili in izvajali pospešeno, to velja tudi za odseke tretje
razvojne osi, ki v ta zakon še niso vključeni. To pomeni, da nas
v nadaljevanju, ko bodo potrjeni manjkajoči investicijski programi
za odseke tretje razvojne osi, bo ta zakon spremenjen oz. dopolnjen
in lahko dam besedo, da dokler bom ministrica,
se bom trudila, da bodo projekti izvedeni skladno z investicijskimi programi
v rokih in v sprejetih finančnih okvirjih.
Hvala ministrici. Vaša vprašanja na to temo?
Lahko en komentar?
Kako komentirate odločitev državne revizijske komisije,
da bodo ta zid v Pesnici za 2. tir podrli, v praksi?
Namreč, takrat ste stopili za predsednika uprave 2TDK,
da je sum ponareditve reference, zdaj pa se nekako izkazuje,
da je mogoče samo res tako zelo nepopolna in kontradiktorna dokumentacija,
ki jo je nadzornik Krajnc pripravil.
In druga stvar, glede mariborskega letališča.
Včeraj smo objavili podatke o stroških. Prosim, odgovorite tudi na vprašanje
glede očitkov, da to okoljsko dovoljenje za podaljšanje pristajalne
steze ne more iti naprej, ker ne želite podpisati
ključnega dokumenta. Hvala.
Prvo vprašanje je bilo? Aha, se opravičujem.
Težko komentiram odločitev Državne revizijske komisije.
To je organ, ki deluje skladno s svojimi pristojnostmi. Želim si,
da ta odkop naredijo čim prej in ugotovijo in za to bo moral nekdo
odgovarjati. Ali izvajalec, ker je dal napačno, da ne rečem ponarejeno
referenco, ali nadzornik, ki je podpisal, da zid ni visok nikoli
oz. v nobeni dolžini osem metrov. Nisem pa sodnica, da bi o tem odločala.
Želim si, in to tudi zaradi projekta, da se te stvari odvijejo čim prej.
Glede letališča Maribor je treba jasno povedati, da sem v posnetkih,
ki ste jih predvajali, navajala podatke, s katerimi so mi postregli
na Direktoratu za letalstvo, zato tudi pričakujem, da vam bo
direktor Direktorata dal jasno pojasnilo, kako smo do teh podatkov
prišli. Vseskozi sem poudarjala, da je to prva ocena, tudi na vladi
sem tako povedala. Pogodba je podpisana z drugačnimi zneski in tudi
zneski, ki ste jih včeraj navajali, koliko bo v letošnjem letu plačano,
niso pravilni. Verjamem, da bomo v nadaljevanju vse te stvari rešili
in uredili. Še ena stvar. V najemni pogodbi, ki je bila sklenjena,
nikjer ne piše, da je zahteva najemnika, da podpiše pogodbo za
podaljšanje steze oziroma spremembo DPN-ja. Tega v pogodbi ni. In to ni bil
razlog, ni mogel biti razlog, da odstopijo od pogodbe.
Kaj je pa državni sekretar pisal, mogoče tudi nepooblaščeno, pa niso
stvari zame, ampak se bo mogoče s tem ukvarjal kdo drug.
Skratka, Kitajcem slovenska država nikoli ni obljubila podaljšanja te steze.
In tudi letala, ki pripeljejo in odpeljejo – res je, na žalost samo naše nogometaše
ali pa navijače... Predlagam, da na letališču vprašate,
kakšna je velikost tega letala, koliko potnikov gre gor, ker mislim,
da so to kar veliki avioni in so brez problema pristali in odleteli
z obstoječega Letališča Maribor. Glede dokumenta DIPA je moj največji
pomislek, da ne verjamem, da je na tem letališču možno
izpeljati investicijo v vrednosti 600 milijonov evrov.
Tako je namreč DIP pripravljen.
Hvala. TV Slovenija, potem POP TV.
Dejali ste, da je SURS dejal, da ta poroštva za tretjo razvojno os
ne bodo šla v novo zadolževanje. SURS je zelo jasno sporočil, da obstaja,
zelo velika verjetnost, če bomo šli v neko novo zadolževanje ali spremembo
koncesijske pogodbe ali poroštveni zakon, da se bo ta obravnava DARS spremenila.
Berem sporočilo za javnost.
Jaz vam bom pa prebrala, kaj smo napisali v dokument.
Se opravičujem, povejte do konca.
Kako to komentirate? In pa drugo vprašanje, kdaj lahko
pričakujemo preostala dva investicijska plana za tretjo razvojno os?
Zdaj vam bom prebrala, kaj smo napisali tukaj in kar smo
imeli tudi na vladi prejšnji teden. Po mnenju SURS vsebina poroštvenega
zakona sama po sebi ni razlog za razvrstitev družbe DARS d. d.
v sektor država in to je dejstvo. To so povedali na Statističnem uradu.
So pa napisali po mnenju SURS-a, da obstaja velika verjetnost, da bi
prišlo do spremembe, če pride do spremembe poroštvenega zakona.
Predlagam, da to preverite z njimi. Povedala sem, da je Dars pod
drobnogledom s poroštvenim zakonom ali brez njega in kot
ministrica za infrastrukturo sem pripravljena tudi Eurostatu dati vse
argumente na mizo, zakaj je prav, da ureditev ostane, takšna kot je danes.
Kaj pa preostala dva IP-ja?
Težko določam roke. Ampak stvari tečejo naprej.
Ker pa se nam zdi prav, da se stvari tam, kjer se lahko,
odvijajo in peljejo naprej, smo šli v poroštveni zakon samo z delom
tretje razvojne osi. Moj odgovor je: čim prej.
Pop TV, izvolite.
Imam vprašanje na drugo temo. In sicer je predsednik Računskega sodišča
prejšnji teden za našo televizijo izjavil, da tudi po več kot pol leta z revizijo
Banke Slovenije v delu, ki se nanaša na izredne ukrepe leta 2013,
ne pridejo nikamor. Razloga za to sta predvsem dva. Eno je dovoljenje
ECB, ki je potrebno tako rekoč za večino dokumentov, ki jih potrebujejo.
Pol leta že prosijo ECB za to dovoljenje, pa ECB ni niti odgovorila.
Ni torej rekla ne, ampak ni niti odgovorila. In drugo je strašno
pogojevanje oz. celo izsiljevanje obeh podizvajalcev, ki sta delala
stresne teste. Glede nato, da ste bili predsednica vlade v času, ko
smo reševali banke in dali pet milijard davkoplačevalskega
denarja, me zanima, ali boste tudi vi oziroma politika
nasploh kakorkoli ukrepala oziroma pritisnila na ECB, naj
vendarle dajo to dovoljenje. Ko je šlo za hišne preiskave,
so bili strašno odzivni. Gospod Draghi je klical v roku pol ure,
potem ko ga je gospod Jazbec poklical, da je hišna preiskava, pritiskal na tožilstvo,
zdaj pa od njih ničesar. Gre za davkoplačevalski denar,
ne denar iz Evropske unije ali kakršna koli kohezijska sredstva,
mi pa pregleda ne moremo narediti zaradi teh omejitev.
Boste karkoli naredili, boste kogarkoli poklicali?
Državni zbor verjetno tudi želi videti te podatke Računskega sodišča.
Poklicati ne morem nikogar, osebno pa nimam nobenega problema,
da se vse do zadnjega evra razkrije.
Ampak lahko karkoli naredite v končni fazi?
Kot ministrica za infrastrukturo zelo težko. Če lahko vlada kaj naredi,
je pa to vprašanje za ministra za finance.
Izvolite naprej, imamo vprašanja.
Planet TV. Jaz bi vas želela vprašati o odločitvi,
da se ustavijo projekti nadgradnje na gorenjski progi, za katero vemo,
da je stara že 120 let. Nikoli ni bila obnovljena,
Na nekaterih odsekih morajo, kot berem, že varovati potnike.
Zakaj taka odločitev in kdaj je ta nadgradnja potem predvidena?
Vemo, da bo zaradi zaprtja karavanškega predora tudi del proge
zaprt in bi jo bilo mogoče v tem času smiselno obnoviti?
Pa mogoče še vaš komentar na objavo, ko ste zapisali, da so
naši vlaki, naše proge, iz časa Marije Terezije.
Ne vem, od kje vam informacija, da se je karkoli ustavilo. Dejstvo pa je,
da je proračun Republike Slovenije za leti 2020 in 2021 v sprejemanju v
Državnem zboru in dokler ni sprejet posameznih projektov iz teh dokumentov
ne komentiram. Ne vem pa, od kje vam podatki, da se je karkoli
na tej progi ustavilo, ker to preprosto, kot je meni znano, ne drži.
Glede moje izjave. Vesela sem, da tudi kdo drug,
posebej novinarji, spremljate moje objave in ugotovite, da izjava
ni bila napačna. Vem, da je tudi kdo izmed vas že kdaj za kakšno stvar,
ki je zelo, zelo stara, dejal, da je iz časa Marije Terezije.
In to je vse.
Še zadnje vprašanje. Kanal A izvolite.
Sicer drugačna tema, ampak pomembna. SOVA je zavrnila vpogled KNOVS-a
v dokumentacijo o spornih zaposlitvah na zaupanje. Primer NH. Vaš komentar
kot ena od predstavnic vlade in tudi predsednica koalicijske stranke?
Mislim, da za parlament in Komisijo za nadzor varnostno-obveščevalnih služb
noben dokument SOVE ne bi smel biti tako tajen,
da ga ne bi dobili. Res pa je, da morajo člani te komisije vedeti,
kako se s temi dokumenti ravna. Sicer so tudi oni pod odgovornostjo,
če te podatke razkrivajo.
Najlepša hvala.